Atès que als serveis d'escolarització i menjador a les llars d'infants del Departament d'Ensenyament els és aplicable l'article 22 de la Llei 15/1997, de 24 de desembre, de taxes i preus públics de la Generalitat de Catalunya, i d'acord amb l'article 23 de l'esmentada Llei sobre la creació, la modificació i la derogació dels preus públics;
A proposta de la Direcció General de Centres Docents,
Modificar els preus públics dels serveis prestats a les llars d'infants de titularitat del Departament d'Ensenyament per al curs 2002-03, que queden establerts de la manera següent:
Per la utilització dels serveis de la llar d'infants: 140,00 euros/mes.
Per la utilització dels serveis de la llar d'infants, exclòs el servei de menjador: 64,00 euros/mes.
El preu públic serà exigible en iniciar-se la prestació del servei.
Quan un infant hagi abonat el servei de menjador i no l'utilitzi durant un mínim de cinc dies lectius consecutius, se li descomptarà de la liquidació del mes següent la quantitat de 1,50 euros per cada dia que no hagi utilitzat el servei, o la part proporcional corresponent d'aquesta quantitat si gaudeix d'alguna bonificació.
Quan aquesta no utilització del servei de menjador es doni en el mes de juny, únicament es consideraran les baixes del servei que s'hagin produït fins al 15 de juny.
Aprovar les bonificacions dels preus públics dels serveis prestats a les llars d'infants per al curs 2002-03 d'acord amb el barem establert segons el procediment següent:
a) En el cas que l'infant estigui integrat en una unitat familiar, es calcularà la suma dels ingressos anuals que per qualsevol concepte percebi la unitat familiar de l'infant.
A aquests efectes, s'entén per unitat familiar, bé la formada pels cònjuges no separats legalment o una altra relació estable anàloga, els fills o les filles menors de 18 anys i els majors d'aquesta edat que tinguin la condició legal de persona disminuïda, o bé la formada pel pare o la mare que tinguin la representació legal i els fills o les filles que reuneixin els requisits anteriors.
El total d'ingressos es dividirà pel nombre total de membres de la unitat familiar per determinar-ne la base de càlcul anual.
b) En el cas que l'infant no estigui integrat en una unitat familiar, es calcularà la suma dels ingressos anuals que per qualsevol concepte percebi la unitat familiar del subjecte obligat al pagament, inclosos els que l'infant pugui percebre.
En aquest cas, el total d'ingressos es dividirà pel nombre total de membres de la unitat familiar, inclòs l'infant, per determinar la base de càlcul anual.
Tenint en compte l'interval de la base de càlcul on es trobi el subjecte obligat a pagament, s'aplicaran sobre el preu del servei les bonificacions següents:
Base de càlcul anual: fins a 2.830,00 euros.
A partir de 4.250,01 euros, no hi haurà bonificació.
A les llars d'infants del Departament d'Ensenyament es podrà sol·licitar una bonificació sobre el preu públic dels serveis que presten, establerts a l'article 1 d'aquesta Ordre.
La bonificació es podrà sol·licitar al llarg de tot el curs escolar 2002-03.
La persona responsable de la direcció de cada llar d'infants trametrà a la delegació territorial corresponent del Departament d'Ensenyament la llista de les propostes de bonificació amb especificació del nom de la persona sol·licitant, el de la persona beneficiària, la base de càlcul anual i el tipus de bonificació proposat.
A aquesta relació s'adjuntaran les sol·licituds i la documentació justificativa corresponents.
El/la delegat/da territorial del Departament d'Ensenyament, amb els informes previs que escaiguin, resoldrà les sol·licituds i en notificarà la resolució a les persones interessades per mitjà de la persona responsable de la direcció de la llar d'infants corresponent.
A la resolució es farà constar el tipus de bonificació aprovat.
Contra les resolucions del/de la delegat/da territorial del Departament d'Ensenyament relatives a la concessió o denegació de bonificacions es podrà interposar, en el termini d'un mes a comptar de l'endemà de la notificació de la resolució esmentada, recurs d'alçada davant del director general de Centres Docents, d'acord amb el que disposen els articles 107.1, 114 i 115.1 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Als alumnes de famílies nombroses els seran d'aplicació les exempcions i bonificacions establertes en la legislació vigent relativa a la protecció d'aquestes famílies.
El reconeixement d'aquestes exempcions i bonificacions, que no seran acumulables a les que s'estableixen a l'article 4, el farà la persona responsable de la direcció de la llar en el moment en què s'acrediti documentalment aquesta condició de família nombrosa.